แบงก์โน้ตส์
วันนี้ เสี่ยจิ๋วอภิศักดิ์ ตันติวรวงศ์ กลายเป็นอดีตกรรมการผู้จัดการ ธนาคารกรุงไทยไปแล้ว แต่ 8 ปีเต็มๆ
8 พ.ย. 2555

คาถาป้องกันตัว
วันนี้ เสี่ยจิ๋ว-อภิศักดิ์ ตันติวรวงศ์ กลายเป็นอดีตกรรมการผู้จัดการ ธนาคารกรุงไทยไปแล้ว แต่ 8 ปีเต็มๆ ที่นั่งในเก้าอี้อาถรรพ์แห่งนี้ เสี่ยจิ๋วกลายเป็นขวัญใจพนักงานแบงก์กรุงไทย ทั้งที่ตอนเข้ามาหั่นโน่น ตัดนี่ ไปหมด โดยเฉพาะการลดค่าใช้จ่ายที่ไม่จำเป็น จนพนักงานแอบนินทาว่า “ขี้เหนียว”
แต่เวลาผ่านไปเสี่ยจิ๋วได้ลบคำสบประมาทจากขี้เหนียวเป็นการใช้เงินอย่างเต็มประสิทธิภาพ ใช้เงินให้เป็นจนสร้างกำไรให้กับธนาคารกรุงไทยสูงที่สุดอย่างเป็นประวัติการณ์ แถมหนี้เสียยังไม่สูงจนน่าเกลียดอีกด้วย
อภิศักดิ์ กล่าวถึงธนาคารกรุงไทยว่า ไม่ห่วงอะไร เพราะปัญหาทุกอย่างแก้ไขให้ไปหมดแล้ว ระบบก็วางไว้ให้แล้ว แต่ปัญหาทุกอย่างก็กลับมาได้ถ้าการเมืองเข้ามายุ่ง
แถมบอกว่า กรอบการทำงานโดยเฉพาะการอนุมัติสินเชื่อนั้นได้วางไว้ให้แล้ว คาถาป้องกันตัวก็เพียงแค่ไม่ทำนอกกรอบก็ไม่มีปัญหา ใครจะมาบริหารแบงก์ก็ปลอดภัย
ว่าแล้วก็หยอดว่า นักการเมืองสมัยใหม่เข้าใจ เราต้องอธิบายให้เขาเข้าใจว่าอะไรได้หรือไม่ได้ ถ้าอะไรทำได้เราก็ดูแลให้ แต่ถ้าผิดระเบียบ ทำไม่ได้ก็ต้องอธิบายและยืนยันไป เท่านี้ก็ไม่มีปัญหา
คาถาป้องกันตัวนี้ วรภัค ธันยาวงษ์ เอ็มดีคนใหม่ฟังไว้ไม่เสียหลายนะค้าบบบ